ลุ้น SET เช้าบวกต่อ! หลังงบ “บจ.” ไตรมาส 3 ทะลุ 2 แสนลบ.-เงินบาทแข็งค่าหนุน
แนวโน้ม SET เช้าปรับขึ้น ไร้ปัจจัยกระทบหนัก หลังงบ “บจ.” ไตรมาส 3 ทะลุ 2 แสนลบ.ดีกว่าคาด รวมทั้งเงินบาทแข็งค่าหนุน
17 พ.ย. 2564

นายเทิดศักดิ์ ทวีธีระธรรม รองกรรมการผู้อำนวยการ สายงานวิจัย บล.เอเซีย พลัส กล่าวว่า ตลาดหุ้นไทยเช้านี้คาดว่าจะแกว่ง Sideway up หลังจากที่ยังไม่มีปัจจัยมากระทบหนัก แม้ยังวิตกการเจรจาของผู้นำสหรัฐและจีนอยู่บ้าง แต่น้ำหนักก็ออกมาในเชิงบวกเล็กน้อย อีกทั้งผลกำไรไตรมาส 3/2564 ของบริษัทจดทะเบียนไทยก็ออกมาทะลุ 2 แสนล้านบาท ซึ่งดีกว่าตลาดคาด รวมถึงเงินบาทก็อยู่ในทิศทางแข็งค่าด้วย โดยรวมดูแล้วน่าจะเป็นบวกต่อตลาดฯ
ด้านตลาดหุ้นในภูมิภาคเอเชียเช้านี้เคลื่อนไหวทั้งแดนบวก – ลบราว 0.50 – 1% โดยยังต้องติดตามผลสืบเนื่องจากการเจรจาของผู้นำสหรัฐและจีนว่าจะเกิดอะไรขึ้นบ้าง และบ้านเราก็ให้ติดตามการปรับประมาณการของนักวิเคราะห์ฯหลังบริษัทจดทะเบียนแจ้งงบไตรมาส 3/2564 ครบถ้วน และได้รับข้อมูลชี้แจงเพิ่มเติมแล้ว รวมถึงติดตามสถานการณ์การแพร่ระบาดไวรัสโควิด-19 ในประเทศ และความคืบหน้ามาตรการของภาครัฐ
ทั้งนี้พร้อมให้แนวรับ 1,633 จุด ส่วนแนวต้าน 1,650 จุด
 
 